### NN 123/2024 (23.10.2024.), Zakon o izmjenama i dopunama Zakona o audiovizualnim djelatnostima

HRVATSKI SABOR

2052

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O AUDIOVIZUALNIM DJELATNOSTIMA

Proglašavam Zakon o izmjenama i dopunama Zakona o audiovizualnim djelatnostima koji je Hrvatski sabor donio na sjednici 11. listopada 2024. godine.

Klasa: 011-02/24-02/53
 Urbroj: 71-10-01/1-24-2
 Zagreb, 17. listopada 2024.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O AUDIOVIZUALNIM DJELATNOSTIMA

Članak 1.

U Zakonu o audiovizualnim djelatnostima (»Narodne novine«, br. 61/18. i 114/22.) u članku 3. točki e) iza riječi: »i/ili edukacije« dodaju se zarez i riječi: »kao i filmska pismenost i druge slične djelatnosti«.

Točka j) mijenja se i glasi:

»j) autor, autorsko djelo, audiovizualne medijske usluge, elektroničke publikacije, audiovizualne medijske usluge na zahtjev, prijenos i/ili retransmisija audiovizualnih programa, televizijski programski kanali, koprodukcija, koproducent, koncesionar, operator, nakladnici televizijskih programa, europsko audiovizualno djelo, hrvatsko audiovizualno djelo, fiksacija, neovisni proizvođač, kao i drugi pojmovi iz područja intelektualnog vlasništva, elektroničkih medija i elektroničkih komunikacija imaju značenje uređeno zakonima i podzakonskim propisima kojima se uređuju autorska i srodna prava, elektronički mediji i elektroničke komunikacije.«.

Članak 2.

U članku 10. iza riječi: »audiovizualnih« dodaju se riječi: »i komplementarnih«.

Članak 3.

Iza članka 13. dodaju se naslov iznad članka i članak 13.a koji glase:

»Financijski poticaj razvoju i proizvodnji hrvatskih audiovizualnih djela producenata koji se smatraju neovisnim proizvođačima

Članak 13.a

(1) Razvoj i proizvodnja hrvatskih audiovizualnih djela neovisnih proizvođača potiče se mjerom iz ovoga članka u svrhu stvaranja povoljnih uvjeta razvoja hrvatskoga i europskoga kulturnog proizvoda te radi poticanja razvoja struke i rasta zapošljavanja.

(2) Pravo na financijski poticaj razvoju i proizvodnji hrvatskih audiovizualnih djela imaju producenti audiovizualnih djela koji se smatraju neovisnim proizvođačima sukladno zakonu kojim se uređuju elektronički mediji.

(3) Audiovizualna djela za koja se može ostvariti financijski poticaj iz stavka 2. ovoga članka su dugometražni i kratkometražni igrani filmovi, dugometražni i kratkometražni dokumentarni filmovi, animirani filmovi i eksperimentalni filmovi, kao i serijska igrana, dokumentarna ili animirana djela, isključujući promidžbena ili naručena djela navedenih vrsta te dnevne drame (»sapunice i/ili telenovele«), talent show emisije i programe te reality show emisije.

(4) Financijski poticaj iz stavka 2. ovoga članka koristi se za razvoj i proizvodnju hrvatskih audiovizualnih djela iz stavka 3. ovoga članka, kao kulturnih proizvoda, a u skladu s kriterijima definiranim Pravilnikom iz stavka 11. ovoga članka.

(5) Ukupni iznos financijskih poticaja koje pojedini korisnik može ostvariti predstavlja vrijednost ukupnog iznosa fiskalnih davanja sukladno pravilniku iz stavka 11. ovoga članka koje je korisnik obračunao i/ili uplatio u prethodnih pet godina u Republici Hrvatskoj, obračunato na dan podnošenja zahtjeva, umanjen za prethodno ostvarene potpore iz ove mjere u istom razdoblju, a u najnižem iznosu od 10.000,00 € za pojedino audiovizualno djelo te najvišem do ukupno 132.000,00 € godišnje, primjenjujući pri izračunu odgovarajuća pravila o državnim potporama.

(6) Korisnik mjere dužan je podnijeti zahtjev za korištenje financijskog poticaja iz stavka 2. ovoga članka prije započinjanja svakog pojedinog projekta, uz dostavu odgovarajuće dokumentacije, i to:

– za potporu razvoju – prije započinjanja razvoja djela

– za potporu proizvodnji – prije početka snimanja djela.

(7) Centar će po primitku urednog zahtjeva provjeriti ispunjava li korisnik kriterije predviđene ovim Zakonom i Pravilnikom iz stavka 11. ovoga članka, utvrditi visinu financijskog poticaja koju korisnik može ostvariti za prijavljeni projekt te o navedenom donijeti privremeno rješenje, a po dovršetku projekta rješenje o korištenju financijskog poticaja primjenjujući pri izračunu odgovarajuća pravila o državnim potporama.

(8) Protiv rješenja Centra iz stavka 7. ovoga članka može se podnijeti žalba ministarstvu nadležnom za poslove kulture.

(9) Producenti audiovizualnih djela iz stavka 2. ovoga članka dužni su Centru prilikom podnošenja zahtjeva dostaviti potvrde i druge dokumente, koji su potrebni za utvrđivanje prava na financijski poticaj odnosno za utvrđivanje njegove najviše moguće visine, uključujući i obrazac iz stavka 11. ovoga članka, a Porezna uprava Ministarstva financija na zahtjev Centra verificirat će podatke iz dostavljenog obrasca.

(10) Pravo na financijski poticaj iz stavka 2. ovoga članka imaju i pravne osobe koje su za razvoj odnosno proizvodnju istog audiovizualnog djela primile sredstva iz javnih izvora Republike Hrvatske i drugih izvora zemalja članica Europske unije, uz uvjet da zbroj tako dobivenih ukupnih sredstava, uključujući iznos financijskoga poticaja iz stavka 2. ovoga članka, ne premašuje intenzitet potpore u skladu s pravilima o državnim potporama.

(11) Ostvarivanje financijskoga poticaja iz stavka 2. ovoga članka, popis prihvatljivih fiskalnih davanja sukladno stavku 5. ovoga članka te obrazac za njihovu prijavu pravilnikom propisuje ministar nadležan za poslove kulture na prijedlog Centra, uz prethodnu suglasnost ministra nadležnog za poslove financija.«.

Članak 4.

U članku 41. stavak 2. mijenja se i glasi:

»(2) Upravni nadzor nad provedbom ovoga Zakona, kao i propisa donesenih na temelju njega obavlja ministarstvo nadležno za poslove kulture.«.

PRIJELAZNE I ZAVRŠNE ODREDBE

Članak 5.

Postupci započeti po odredbama Zakona o audiovizualnim djelatnostima (»Narodne novine«, br. 61/18. i 114/22.) do stupanja na snagu ovoga Zakona dovršit će se po odredbama tog Zakona i propisa donesenih na temelju tog Zakona.

Članak 6.

(1) Ministar nadležan za poslove kulture će u roku od 90 dana od dana stupanja na snagu ovoga Zakona donijeti pravilnik iz članka 3. ovoga Zakona.

(2) Obvezuje se Centar da u roku od 90 dana od dana stupanja na snagu ovoga Zakona uskladi Statut Centra s odredbama ovoga Zakona.

Članak 7.

Raspoloživi iznos za korištenje mjere iz članka 3. ovoga Zakona izračunavat će se na temelju fiskalnih uplata počevši od dana stupanja na snagu ovoga Zakona.

Članak 8.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/24-01/37
 Zagreb, 11. listopada 2024.

HRVATSKI SABOR

Predsjednik
 Hrvatskoga sabora
 Gordan Jandroković, v. r.